**28-03-2020**

**Ανακοίνωση της Συντονιστικής Επιτροπής Της Ολομέλειας των Δικηγορικών Συλλόγων για την εξαγγελία της κυβέρνησης για την χορήγηση επιταγής κατάρτισης 600 ευρώ**

Η Συντονιστική Επιτροπή των Προέδρων των Δικηγορικών Συλλόγων Ελλάδος, που συνεδρίασε χθες , 27.3.2020, με τηλεδιάσκεψη, υπό την προεδρία του Προέδρου Δημήτρη Βερβεσού, με αφορμή της εξαγγελία της Κυβέρνησης για τη χορήγηση επιταγής κατάρτισης (voucher), ύψους 600 ευρώ, ως μορφή στήριξης, σε επιστημονικούς κλάδους, μεταξύ αυτών και οι δικηγόροι, εξέδωσε την ακόλουθη ανακοίνωση:

Η Κυβέρνηση μετά την αιφνίδια και αδικαιολόγητη εξαίρεση των δικηγόρων από μέτρα στήριξης των πληττόμενων κλάδων και συγκεκριμένα από την καταβολή του επιδόματος των 800 ευρώ, έρχεται σήμερα με την εξαγγελία της χορήγησης επιταγής κατάρτισης επιδόματος να συνεχίσει την προκλητικά απαξιωτική συμπεριφορά της έναντι του δικηγορικού σώματος.

Η Κυβέρνηση δείχνει σαν να μην έχει καταλάβει την σκληρή πραγματικότητα στην οποία έχει περιέλθει το δικηγορικό σώμα με το κλείσιμο των δικαστηρίων και την παύση κάθε εξωδικαστηριακής δραστηριότητας, λόγω των περιοριστικών μέτρων κυκλοφορίας και της αναστολής ή του περιορισμού λειτουργίας υπηρεσιών, που σχετίζονται με την άσκηση του δικηγορικού επαγγέλματος. Η δικηγορική εργασία, κατά το πλείστον, είναι άρρηκτα συνδεδεμένη με την λειτουργία των δικαστηρίων της χώρας. Κατά συνέπεια, δεν μπορεί να νοηθεί δικηγορική εργασία με κλειστά δικαστήρια.

Η σημερινή κυβερνητική εξαγγελία δεν επιλύει το άμεσο πρόβλημα επιβίωσης που έχει δημιουργηθεί σε μεγάλο τμήμα του δικηγορικού σώματος, λόγω της ουσιαστικής, κατά τα άνω, παύσης οποιασδήποτε δικηγορικής δραστηριότητας, με αποτέλεσμα την αδυναμία να ανταποκριθεί σε στοιχειώδεις ανάγκες του.

Είναι προφανές ότι η εξαγγελία της χορήγησης επιταγής κατάρτισης- δεν πρόκειται περί επιδόματος- είναι ένα πρόσχημα της Κυβέρνησης για τη δημιουργία εντυπώσεων, προκειμένου να καλύψει τις ευθύνες της από την αιφνίδια και αδικαιολόγητη υπαναχώρησή της για την καταβολή του επιδόματος των 800 ευρώ. Περαιτέρω, πρέπει να σημειωθεί ότι, η χορήγηση της επιταγής κατάρτισης, προϋποθέτει παρακολούθηση προγράμματος τηλεκατάρτισης 100 ωρών και θα γίνει σε δύο δόσεις με την ολοκλήρωση κάθε διδακτικής ενότητας. Λαμβανομένων υπόψη των απαιτούμενων διαδικασιών εκταμίευσης, δεδομένου ότι πρόκειται για πρόγραμμα ΕΣΠΑ, αυτή δεν πρόκειται να γίνει σε σύντομο χρονικό διάστημα αφού απαιτούνται συγκεκριμένες διαδικασίες ως προς την προκήρυξη και εκτέλεση του προγράμματος και τον έλεγχο των δικαιολογητικών χιλιάδων δικαιούχων του προγράμματος, κατά τις κυβερνητικές εξαγγελίες, σε συνδυασμό με την υπολειτουργία των υπηρεσιών λόγω των περιοριστικών μέτρων. Οι ανάγκες όμως, των δικηγόρων είναι άμεσες, δεν μπορούν να περιμένουν.

Προκαλεί δε, ιδιαίτερη εντύπωση το γεγονός ότι, η προαναφερόμενη επιταγή κατάρτισης χορηγείται σε επιστήμονες, που κατά τεκμήριο, στην μεγάλη τους πλειοψηφία, έχουν εκπαίδευση και γνώσεις στο ψηφιακό πεδίο και όχι σε κλάδους που πραγματικά την έχουν πραγματικά ανάγκη στα πλαίσια του εκσυγχρονισμού των παρεχόμενων υπηρεσιών τους. Μία ακόμη απόδειξη για τον προσχηματικό του χαρακτήρα της κυβερνητικής εξαγγελίας.

**Το δικηγορικό σώμα δεν επαιτεί.** **Απαιτεί πρωταρχικά τον σεβασμό από την Πολιτεία** για το θεσμικό του ρόλο στην απονομή της Δικαιοσύνης , που προϋποθέτει αξιοπρεπή και ανεξάρτητο δικηγόρο αλλά και για την εν γένει κοινωνική του προσφορά. Και στη συνέχεια, ίση μεταχείριση με όλους τους άλλους επαγγελματίες, οι οποίοι λαμβάνουν το επίδομα των 800 ευρώ, με μόνη την ένταξή τους στους πληττόμενους κλάδους, χωρίς περαιτέρω όρους και προϋποθέσεις ή ανάγκη «εκπαίδευσης».

Η Κυβέρνηση έχει την υποχρέωση, νομική και ηθική, να τηρήσει τα εξαγγελθέντα και από τον ίδιο τον Πρωθυπουργό και να χορηγήσει το επίδομα των 800 ευρώ σε κάθε δικηγόρο και τη μείωση του μισθώματος της επαγγελματικής στέγης. Αυτή είναι η διεκδίκηση του συνόλου του δικηγορικού σώματος πρωτίστως για λόγους αρχής και αξιοπρέπειας. Και σε αυτήν επιμένουμε.

Για το πλήρες διεκδικητικό πλαίσιο και τους τρόπους αντίδρασης θα αποφασίσει η Ολομέλεια των Προέδρων των Δικηγορικών Συλλόγων Ελλάδος στην αμέσως προσεχή συνεδρίασή της.